b'\n_START_ARTICLE_\nTurbinicarpus pseudomacrochele\n_START_SECTION_\nIzvor imena\n_START_PARAGRAPH_\nIme rodu Turbinicarpus izhaja iz latinske besede turbo-vrtin\xc4\x8diti in gr\xc5\xa1ke besede \xe2\x80\x9e\xce\xba\xce\xb1\xcf\x81\xcf\x80\xcf\x8c\xcf\x82\xe2\x80\x9c (karpos) - plod; vrstno ime pseudomacrochele pa iz pseudo - feud\xc3\xa9s-nepravi, macro \xe2\x80\x93 velik, chele - kle\xc5\xa1\xc4\x8de.\n_START_SECTION_\nOpis rastline\n_START_PARAGRAPH_\nSteblo je okroglo, ovalne oblike, meri pa 3-3,5 cm v premeru in od 5 do 8 cm v vi\xc5\xa1ino. Povrhnjica je temno zelene barve in zelo debela, kar prepre\xc4\x8duje izgubo vode. Bradavice so lepo vidne, spiralno razporejene, nekoliko sto\xc5\xbe\xc4\x8daste oblike. Na vrhovih bradavic so areole, ki so porasle z belimi vlakni - trihomi. Pri starej\xc5\xa1ih kaktusih so stare areole lahko tudi brez vlaken._NEWLINE_Bodic je 6 do 8 na areolo, rastejo iz sredine areol. so nesimetri\xc4\x8dno razporejene, zakrivljene, vendar ne zelo ostre in trde. Dolge so od 1,5 \xe2\x80\x93 3 cm, belo rumene barve, na koncih pa temno rjave._NEWLINE_Cvetovi se pojavljajo tik pod vrhom bradavic. So zvon\xc4\x8daste odprte oblike, so 3-4 cm visoki in do 5 cm v premeru. Popolnoma se odprejo pri zadostni koli\xc4\x8dini svetlobe. Ven\xc4\x8dni listi so svetlo ro\xc5\xbenate barve, suli\xc4\x8daste oblike, prepoznavni so po sredinski vijoli\xc4\x8dasti vzdol\xc5\xbeni progi. Zunanji ven\xc4\x8dni listi so nekoliko temnej\xc5\xa1i in dalj\xc5\xa1i, notranji listi pa so v povpre\xc4\x8dju kraj\xc5\xa1i za 1 \xe2\x80\x93 3 mm, sredinska vijoli\xc4\x8dasta \xc4\x8drta pa je nekoliko \xc5\xa1ir\xc5\xa1a. Cvet ima 15 \xe2\x80\x93 20 cvetnih listov. Plodnica je \xc4\x8da\xc5\xa1aste oblike._NEWLINE_Pra\xc5\xa1i\xc4\x8dne niti so bele, pra\xc5\xa1nice pa temno rumene barve. Cvet ima 70 \xe2\x80\x93 110 pra\xc5\xa1nikov. Zgornji del pesti\xc4\x8da je prepoznavne bele barve in je sestavljen iz 4 -5 segmentov, ki so 0,6 \xe2\x80\x93 0,7 mm \xc5\xa1iroki in 1,2 \xe2\x80\x93 1,4 mm dolgi. Ko se cvet popolnoma odpre, se lahko povesijo._NEWLINE_Plod je ovalno okrogle oblike, olivno zelene barve. Vsebuje 30\xe2\x80\x9340 semen, ki so hru\xc5\xa1kaste oblike, 1,2 \xe2\x80\x93 1,5 mm dolgi in 0,8 mm \xc5\xa1iroki. So \xc4\x8drno rjavkaste barve z jasno \xc5\xa1trle\xc4\x8dimi izrastki na obmo\xc4\x8dju hiluma.\n_START_SECTION_\nGojenje\n_START_PARAGRAPH_\nRazmno\xc5\xbeujemo jih s semeni. Sejemo spomladi v rastlinjakih v pokritih posodah pri temperaturi do 30\xc2\xbaC. Substrat mora biti dobro prepusten, nevtralen do rahlo alkalen. Do kaljenja semena mora biti substrat neprestano vla\xc5\xbeen. Prija jim dnevno-no\xc4\x8dno nihanje temperature. Semena vzkalijo pribli\xc5\xbeno v treh tednih._NEWLINE_Pri gojenju ve\xc4\x8djih rastlin je potrebno paziti, da ni preve\xc4\x8d vlage, sicer se pojavi gniloba korenin.\n_START_SECTION_\n\xc5\xa0kodljivci in bolezni\n_START_PARAGRAPH_\nNajpogostej\xc5\xa1i \xc5\xa1kodljivci pri gojenju so volnata u\xc5\xa1 in rde\xc4\x8di pajek. Od bolezni je najbolj pogosta koreninska gniloba, ki se obi\xc4\x8dajno pojavi zaradi nepravilne sestave substrata ali prepogostega zalivanja rastlin.\n_START_SECTION_\nOgro\xc5\xbeenost\n_START_PARAGRAPH_\nTurbinicarpus pseudomacrochele spada med skrajno ogro\xc5\xbeene rastline. Je strogo za\xc5\xa1\xc4\x8ditena vrsta in je seznamu ogro\xc5\xbeenih rastlin CITES APP I.'